Boer se gru-moord 'dalk nie gewone plaasaanval' | Maroela Media
Johan Pretorius (Foto: Facebook)
Niemand is nog in hegtenis geneem in verband met die grusame moord op 'n boer van die Nigel-omgewing aan die Oos-Rand nadat sy verkoolde liggaam verlede week op 'n plaas aangetref is nie.
Deon Pretorius, eienaar van Monitor24-sekuriteit, het Maandag aan Maroela Media gesê die moord op Johan Pretorius (46) stem nie ooreen met die gewone aspekte van 'n plaasaanval nie. (Deon en Johan is nie familie van mekaar nie.)
Johan se liggaam is verlede Donderdagaand langs sy bakkie by die plaashek aangetref. Deon, wie se sekuriteitsmaatskappy die boere in die omgewing se radio's monitor, het die betrokke aand omstreeks 19:45 'n boodskap van mede-boere ontvang om hom in te lig dat 'n bakkie op die plaas brand en dat daar 'n liggaam langs die bakkie aangetref is.
Met Deon se aankoms op die toneel was daar reeds verskeie boere wat met afgryse toegekyk het. "Die bakkie het nog gesmeul en daar het iets langs die bakkie gelê wat soos 'n mens gelyk het. Hy was sleg verbrand," vertel hy.
Volgens Deon was daar bloedspatsels teen die plaashek. Twee stukke van 'n piksteel is ook op die toneel gevind. Een deel van die piksteel is naby die hek gevind en die ander deel 'n ent verder. Die verbrande bakkie se deur het oopgestaan. Voor die bakkie is 'n bril en 'n skoen gevind. Dit is duidelik dat daar 'n struweling plaasgevind het, verduidelik Deon.
"Ek sê nie dat dit nié 'n plaasaanval is nie. Dit moet net wel nog bevestig word aangesien die motief nie ooreenstem met dié van 'n plaasaanval nie. Ons weet nie wat die situasie was nie. Niemand het gesien wat gebeur het nie en niks is gesteel nie."
Johan se vrou, Kobie, was nie ver van die hek af nie in die plaashuis, maar is nie oorval nie.
Deon vertel dat Kobie die aand van die moord haar pa, die eienaar van die plaas, gebel en gesê het dat die veld naby die huis brand en dat haar man nog nie by die huis was nie.
"Daar is 'n stoor tussen die huis en die hek en sy kon nie die hek sien nie," verduidelik Deon. Haar pa het toe na die plek waar die veld reeds in die stadium gebrand het, gery, maar nie dadelik sy skoonseun se liggaam gesien nie. Volgens Deon het hy wel opgemerk dat die hek met draad toegebind was. "Dit was vreemd want dié hek staan gewoonlik oop omdat hulle heen en weer daardeur ry."
Hy het die hek oopgeskop om by water uit te kom wat hy in kanne getap het en die vlamme mee begin blus het. Dit is toe dat hy die verkoolde liggaam sien.
Dit word vermoed dat Johan moontlik met die piksteel geslaan en in die bakkie gesit is voordat dit aan die brand gesteek is. Hy was moontlik bewusteloos en het later sy bewussyn herwin en probeer om uit die bakkie te kom. Dít kan egter nog nie bevestig word nie, het Deon benadruk.
Kapt. Johannes Ramphora, woordvoerder van die polisie, het die voorval aan Maroela Media bevestig.
Niemand nog vas ná man buite plaashek aangerand word
Dis bitter. Kan nie dink wat die man moes deur gaan nie. Ons dink aan almal om hom wat hierdie grusame ding moet verwerk.
Nou wat is n gewone plaasaanval volgens hulle. Duidelik weet hulle nie hoe wreed die meeste plaasaanvalle is nie. Dalk moet hulle eendag self gaan kyk
As dit nie 'n plaasaanval is nie, wil ek nie my naam hê nie. Sulke wreedaardigheid? Sterkte aan die naasbestaandes.
Ons almal voel dieselfde oor plaasmoorde op ons mense!! Maar dalk is hierdie "n huurmoord of grief tussen sy eie mense. Ons wat kommentaar lewer weet nie wat in ander mense se lewens aangaan nie.
Ek kan nie verstaan dat die Blf en die Eff nie ondersoek word nie, na hulle uitsprake oor die witmense.